
Drents 


Van Wikipedia 

Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


’t Drents (autoniem Dreents) is 'n Nedersaksische 
dialekgroop kinmerkend veur de Nederlandse provincie 
Drente. 

Dreents 



Positie vaan't Drents en vaan ander dialekte 
in Drente 


Definitie 


Dao zien twie definities meugelek, 'n geografische en 'n taolkundege definitie. In de ierste definitie is Drents 
gewoen alle dialekte binne de provincie Drente. Dees visie weurt oonder mie aongehaange door de 
stiechting Drentse TaolJ 1 ' Umtot binne de dialekte in Drente evels neet klein versjelle zien definiere vaol 
dialectologe't Drents lever taolkundeg. De streiktaol besleit daan laank neet gans Drente en't Drents weurt 
daan ouch boete de grenze vaan de provincie gesproke. 

In de gaankbaar definitie rekent me 't Noordenvelds (gemeintes Noordenveld en Tynaarlo) en 't 
Veenkoloniaals (noordoostelek Drente) bij 't Gronings en 't Zuidwes-Noord-Drents (veural gemeinte 
Westerveld) bij 't Stellingwerfs. 't Stellingwerfs weurt alternatief ouch es deil vaan de Drentse taolgroop 
gerekend. E paar dialekte in't uterste zuidooste, bij Schoonebeek, weure in de indeiling vaan Jo Daan zelfs 
tot't Sallands gerekend (vaanwege d'n umlaut in de verkleinwaord). Wei weer bij 't Drents hure daan de 
dialekte oet plaotse wie Staphorst, Rouveen, Nieuwleusen, Dedemsvaart, Balkbrug en Slagharen (in de 
gemeintes Staphorst en Hardenberg, zuug't keertsje) 

Indeiling 


De stiechting Drentse Taol deilt't Drents es volg op (de ciefers accordere met't keertsje links): 






















1. Noordenvelds 

2. Veenkoloniaals 

3. Zuidoos-Veendrents 

4. Zuidoos-Zanddrents 

5. Midden-Drents 

6. Zuidwes-Noord-Drents 

7. Zuidwes-Zuid-Drents 

Aofgezeen vaan't feit tot neet al die grope bij 't Drents weure gerekend, deile sommege lui de Drentse 
dialecte ouch wel anders in, of geve ander naome aon dezelfde grope. 

Kinmerke 


De taolkundege definitie vaan't Drents is negatief: Drents zien Nedersaksische dialekte die neet Gronings- 
Oosfries, neet Sallands en neet Twents-Wesfaals zien. 't Mis de klaankinnovaties vaan't Gronings en heet 
ouch geinen umlaut in verkleinwaord. 


Klaanke 

De klaankliere vaan de Drentse dialekte vertuine dudelek invlode en verwantsjappe vaan alle kante. Um te 
beginne velt op tot de westeleke klaanke uu, oe en z'e in waord wie huus, goed en niet hiel wied nao't ooste 
zien geaweceerd, dewijl zuidelek vaan Drente (in Twente en d'n Achterhook) de aw waord hoes, good en 
neet vaol wijer nao 't weste nog staand hobbe gehawwe. Ouch Groningsen invlood klink door: in vaol 
dialekte kin de ee 'n ei weure(in't Gronings zelf, en dus ouch in't noorde en noordooste vaan Drente, klink 
op dezelfde plaots 'n ai). Zoewel d'n invlood oet de westeleke dialekte es oet Groninge is mesjiens te 
verklaore oet't lieg prestiesj wat Drente had: 't erm en lendelek gebeed moot gere taolkinmerke vaan ander 
gebeier hobbe euvergenome. Get soortgelieks nump me trouwes aon veur de Veluwe. 

In't eigelek Drents blijf de vaan oersprunk korte meh allewijl lang a in waord wie water good behawwe. Dat 
steit in contras met 't Gronings (wat de aajd-lang en de verlengde a samenump in ao of oa ) en 't 
Stellingwerfs (boe-in de verlengde a in ae veranderd is). Daodoor kin me binne de provinciegrenze de 
volgende zinnekes hure: 

■ Zuidoos-Zanddrents: Daor klatert het water tegen de glazen dat het davert. 

■ Zuidwes-Noord-Drents: Daor klaetert het waeter tegen de glaezen dat het daevert. 

■ Noordenvelds: Daor klaotert het waoter tegen de glaozen dat het daovert. 

Grammair 

De grammair vaan de Drentse dialekte is neet in ein paragraaf te besjrieve. 

'r Is dao werkelek neet uniform genoog veur. Wat veur alle Drentse dialekte, 
boete die vaan Schoonebeek en Nieuw-Schoonebeek, opgeit is't oontbreke 
vaan umalut in verkleinwaord. In de Nedersaksische dialekte is de 
umlautslijn 'n belangrieke horizontaol loupende isoglos. 't Stellingwerfs en 
't Gronings hobbe ouch gein umlaut in verkleinwaord, 't Sallands, Twents, 

Achterhooks en vaol Veluwse dialekte wel. 











't Einheidsmiervoud kin in't Drents zoewel op -t es op -en oetgoon. De 

ierste meneer is normaol veur't Nedersaksisch, de twiede is in principe typisch Gronings (vaan Friesen 
oersprunk, en ouch in't Hollands presint). Toch lop de grens tosse wij ma(o)ken en wij maa/okt neet gliek 
met de grens tosse Drents en Greunings. Sommege Veenkoloniaalse dialekte vorme hun miervoud gewoen 
op -t, en op de zandgrun in't midde vaan de provincie vint me ouch enclaves boe-in't miervoud op -en hiers. 

In de mieste dialekte kump't waordsje doe neet veur. Dit is op versjellende plaotse weer wel't geval, neet 
allein in't Noordenveld en de Veenkolonie, meh ouch in Schoonebeek. 

Dialekverluus en -behaajd 


't Aondeil vaan dialeksprekers in de Drentse bevolking bedraog oongeveer de helf. Dit is relatief wieneg in 
verglieking met vaol ander dialekte in Nederland en't Belsj. Umtot de mieste sprekers awwere en lieger 
opgeleide zien moot me't Drents es bedreig besjouwe. 't Is neet oondinkbaar tot't op termijn zal verdwijne 
of in de marge terech zal koume. Toch leef't Drents nog dudelek oonder (e deil vaan) de jongere. 't Succes 
vaan 'ne band wie Skik (zuug oonder) maak dat dudelek. 

Literatuur en muziek 


't Drents weurt vrij vaol opgsjreve. 't Ierste gedrokde werk in't Drents, vaan de haand vaan 'n zeker Barbara 
Maria van Lier (1751-1778). De Drentse literatuur is dos neet jonger es de Limburgse. In de negentiende 
iew volgde mie tekste, vaol gediechter en streekromans. In de twintegste iew, en zeker nao d'n oorlog, kaom 
d'r 'n groete productie op gaank. Zoe woort in 1953 de Drentse Sjrieverskrink opgeriech. Sins 1979 veurzuut 
't blaad Roet ("oonkruid") in Drentse literatuur. 

De Drentse muziek begos in 1940 met't Bonte Bitse Cabaret oet Roden. In 1948 woorte De Thrianta's 
opgeriech. Drentstaolege muziek waor in de jaore nao d'n oorlog te hure op Radio Noord. Later woort't Duo 
Karst in de ganse provincie populair. Roond 1980 kraoge The Dutch Boys en't Borker Trio zelfs landeleke 
bekindheid met Drentstaoleg werk. Bij al dees grope geit 't veural um pretentieloeze fies- en/of 
volksmuziek. De bekindste en door muziekcritici mies gewaordeerde band woort in de jaore negeteg Skik 
oet Erica. Skik-zenger Daniel Lohues begos in de jaore 2000 'n solo-carrier, ouch met Drentstaoleg werk. 
Mooi Wark is 'ne boererockband oet Drenthe in de traditie vaan Normaal. De zengeres Martijje bringk 
jazzechteg repertoir in't Drents. 

't Drents woort in de jaore zeveteg hiel bekind es de taol vaan de tv-serie Bartje, nao't glieknaomeg book 
vaan Anne de Vries, 't Dialek woort hei neet oondertiteld. 

Rifferenties 


1. http://www.drentsetaol.nl/ "[Ajlle dialecten die binnen de previnciegreens spreuken wordt, bint 
Dreents. Het iene dialect is niet beter as ‘t aandere; ‘t is... aans." 

Extern links 

■ Drentstaolege artikele op de Nederlands-Nedersaksische Wikipedia 

■ Stiechting Drentse Taol (http://www.drentsetaol.nl/) 

■ 't Verhaol vaan de Verlore Zoon in't dialek vaan Meppel (http://www.meertens.nl/books/winkle 
r/meppel.html) (Zuidwes-Zuid-Drents) 

■ Idem, in't dialek vaan Zweeloo (http://www.meertens.nl/books/winkler/zweeloo.html) (Zuidoos- 
Zanddrents) 

